  Виталий Пронин В. НиязовДэри ёросысь Ожмос гуртысь Виталий Ниязовлэсь улонзэ кыклы люкиз яратоно кузпалызлэн Елизавета Фёдоровналэн вазь кулэмез. Ӵошен улэмзы тодэ ваёназ гинэ кылиз на, нош азьпалан мар вите, созэ нокин вераны уз быгаты. Али гинэ пенсие потэм пиосмуртлэн йыраз пӧртэм малпанъёс бергазы.Нуналъёс кема кыстӥськылӥзы. Бадӟым коркан огназлы куддыръя шимес потылӥз. Куректонзэ зӥбыны турттыса, куд-ог дыръя юылӥз но.Огпол Виталий Семёнович уйвӧтаз кышнозэ адӟиз. Ымнырыз чылкыт, висись адямилы уг кельшы. «Витя, - картэзлы вазиськиз кышномурт, - малы юыны кутскид? Тон огнад ӧвӧл ук, нылпиосмы вань. Суредаськон борды басьтӥськы ай, тон быгатӥськод ук».Виталий Семёнович сайказ, кымесысьтыз пӧсям шапыкъёссэ ӵушылӥз. Педлон пеймыт на. Пиосмурт ӵукнаозь валесаз кыллиз, кышноезлэн верам кылъёсыз сярысь малпаськыса. «Лизалэн лулыз татӥ уг ветлы меда? Монэ со чакласа возе, дыр. Оло, ачим но висьыны кутскисько?» - таӵе малпанъёсыз но вал. Вань улонэз син азяз пуксиз…* * *Анастасия Петровна но Семён Антонович Ниязовъёс ньыль нылпи будэтӥзы. Покчиезлы Витя ним сётӥзы. Виталий Ниязов, школаын дышетскыкуз, суредаськыны яратылӥз. Сыӵе быгатонлыкезлы нокин но саклык ӧз висъя. Соин йырин ӧй вал угось: фашистъёсын ожмаськон мынэ. Толя агаез но Зинаида апаез фронтэ кошкизы. Гуртын но капчи ӧй вал. Сиён ӧз тырмылы. Со вакытэ будэм нылпиослы котьмае чидано луиз.Виталий понна армиын ньыль ар ӵоже служить карон аспӧртэм школа вал. Ваньмон дыръяз со эшъёссэ карандашен суредалляз, открыткаос лэсьтыса вордӥськем гуртаз ысъялляз.Быгатонлыксэ шӧдыса, Виталий Ниязов Ижевскысь художественно-ремесленной училищее дышетскыны пыриз.- Ӟуч литературая урокъёсты Владимир Семакин нуиз, - тодаз вае Виталий Семёнович. - Со котькуд писатель, произведение сярысь тунсыко мадьыны быгатэ вал. Урокъёсаз шаян пиос но дышетӥсез сак кылзылӥзы, ява. Владимир Кузьмич куддыръя аслэсьтыз кылбуръёссэ но лыдӟылӥз. Бӧрысь тодмо кылбурчи луиз.Но училищеез ӝоген витёнтэм шорысь пытсазы. В. Ниязов, одӥг ар дышетскем пи, Казаньысь индустриальной техникуме мыноно кариськиз. Сое йылпумъяса, техник-строитель луиз. Егит лэсьтӥськисез Пермь улосэ ужаны ыстӥзы.Одӥг полаз дор палаз бертыкуз, Виталий Ниязов Ожмос-Пурга гуртысь тодмоеныз Лиза Симановаен пумиськиз. Егит нылмурт соку ВЛКСМ-лэн Завьялово райкомезлэн секретарез луыса ужа вал. Кык егитъёс куспын яратон кенжиз.- Татчы берты. Тыныд уж шедьтом, - ӵектӥз Лиза.Виталий со кылъёсты гинэ возьмаса улэ вал, кожалод. Нылмуртлэн верамезлы егит пи оскиз. Зэмзэ но, егит специалистэз Дэриын ужтэк ӧз кельтэ. Отын но, бӧрысь Ожмосын но со лэсьтӥськон удысэз азинтӥз, пӧртэм юртъёс ӝутӥз. Берло аръёссэ Бабино сельсоветлэн исполкомезлэн тӧроез вал. Гурт калыклэсь куронъёссэ быдэсъяз, адямиослэсь улон-вылонзэс умоятыны сюлмаськиз. Кузпалыз Елизавета Фёдоровна кема аръёс ӵоже Ожмос школалэн директорез вал. Со кивалтон дыръя ик школалы выль юрт но ӝутӥзы.Кузпалъёс куинь нылпи будэтӥзы. Сергей пизы архитектор луиз, али Дэри черкогуртын ужа. Людмила нылзы Ижевскысь одӥгаз фирмаын валтӥсь бухгалтер. Со туж кибашлы. Вуриськон ателье но усьтӥз. «Мынам Удмуртие» телерадиокомпаниын «Светӥ дорын куноын» программаез нуисьёслы туала дӥськут ӵапак Людмила Витальевналэн ательеяз вуремын. Алексей пизы но Ижевскын улэ, водитель луыса ужа.* * * Художниклэн мылкыдыз адӟиське котькуд суредын...Со уйвӧт бере, азбараз потыса, Виталий Семёнович котырак утчаськыны кутскиз. Син шораз йӧтӥзы ву возён бекчеос. Соос копак сыномиллям. Гаражлэн корт листъёсыз вылысь буёлэз но интыен-интыен куалдылэмын ни. Сыӵе суредлы воргорон дышиз ни вал, лэся, нокыӵе ӧз потылы. Нош туннэ со син шораз йӧтӥз, сюлэмзэ ик вӧсь кариз. Пиосмурт со нуналэ ик магазинэ ветлӥз но турлы буёлъёс басьтӥз. Сыномыны ӧдъям бекчеосты пӧртэм сямен буяз, вылаз бакча емышъёс суредаз на. Вышкыос выльмизы, соос капчиесьгес луизы, кожалод. Виталий Семёнович доры лыктӥсь-пырисьёс но выльдэм арбериосты соку ик синйылтӥзы. Атаезлэсь мылкыдзэ валаса, Людмила Витальевна пӧртэм буёлъёс, кисточкаос вайиз. Озьы пиосмурт суредаськон ӧре кожиз. Выль уж сое быдэсак ас бордаз кыскиз. Куд-ог нуналъёсы дырлэсь ортчемзэ ик ӧз шӧдылы ни.«Православная Русь» нырысетӥ суредзэ Виталий Семёнович нылызлы вордӥськем нуналаз кузьмаз. Та вакытэ ог ньыльдон ужъёсыз быдэстэмын ни. Пӧртэм пумо суредъёсыз вань, отын инкуазь но, адямиослэн тусбуйёссы но возьматэмын.Уно ужъёсаз ву пумиське: я тулкымъяськись зарезь, я жильыртӥсь шур, я шыпыт тымет. Та пумысен суредась мылкыдзэ тазьы валэктэ:- Гороскопъя мон Чорыг. Соин, лэся, вуэз туж яратӥсько. Зарезь дуре трос пол ветлылӥ. Отын коркае мед луоз вылэм, ву тулкымъёслэсь куаразэс кылзӥськыса улысал.* * *Усточилэн суредъёсаз черкъёс трос возьматэмын. Юнме шорысь ӧвӧл со. Атаез Семён Ниязов, сирота кылем пи, куке-соку Ожмосысь черкын ужаз, церковно-приходской школаез йылпумъяз. Инмарез дунъяны, сӥлы карыны нылпиоссэ но дышетӥз.Аръёс ортчыса но, атаезлэн визьмамез пиосмуртлэн тодаз улэ. Пусъёно, дыр, мукетсэ но: пересьмемъяз адями Инмарлы матэгес кариськыны турттэ. Виталий Семёновичлэн соиз но, таиз но вань, дыр.Художниклэн мылкыдыз адӟиське котькуд суредын, валаськод: со ассэ суредам. Тани таяз возьматэмын зарезь. Инбамын одӥг гинэ чарлан лоба. Пыжын чорыгась пуке. Ярдурын ӝужыт пужым будэ, вӧзаз писпуос пушйиллям. Озьы одӥг суредысь мукет суредэ Ниязовъёслэн семьязылэсь улонзэ адӟыны луэ.- Суредаськон мыным улыны юрттэ, - шуэ Виталий Семёнович. - Ужъёсы кельшо, лэся. Ушъяло, выставкаын возьматэм суредъёсы сярысь ӟеч кылъёс гожтыса кельто. Эшшо но устогес тыршыны мылкыдме ӝуто.Виталий Семёновичлэн корказ пыриськод но аспӧртэм адӟытонэ вуиськод кадь. Усточи улэ суредъёсыныз ӵош. Солэн мылкыдыз усьтэмын дораз пырасьёс-лыктӥсьёс понна но, суредъёссэ выставкаосын учкисьёс понна но.Виталий Ниязовлэсь картинаоссэ возьматон понна Ожмосын но Дэри черкогуртын нимысьтыз адӟытонъёс радъямын вал. Куд-ог ужъёссэ Ижкарын но дунъязы ни.Ожысь но ужысь ветеран Виталий Семёнович Ниязовлы южтолэзе тямыстон арес тырмиз. Чеберлыкен эшъяськон мылкыдыз ноку медаз ышы, азьланяз но гурт калыксэ мед шумпоттоз паймымон суредъёсыныз.Ульфат Бадретдинов Теги: Дэри Ожмос  